SA het planne vir eie soort entstofFoto ter illustrasie. (Foto:Hakan Nural/Unsplash) ’n Biotegnologie‑onderneming in Kaapstad is besig met ŉ aanvoorprojek vir ’n nuwe soort entstof wat meer geskik vir armer lande met ’n warmer klimaat sal wees. Afrigen Biologics and Vaccines se sogenaamde nuwe entstof sal ’n aanpassing van Moderna se sogenaamde mRNA-gebaseerde entstof teen Covid-19 wees en is op dieselfde formule gegrond. Die entstof sal egter meer veerkragtig wees en nie noodwendig by uiters koue temperature gestoor hoef te word nie, wat die stoorproses in lande sal vergemaklik wat gereeld gebuk gaan onder kragonderbrekings. Die Wêreldgesondheidsorganisasie (WGO) en sy Covax-inisiatief, wat die projek befonds, het reeds hul steun vir die beloofde nuwe entstof uitgespreek. Dit sal na verwagting binne die volgende jaar reeds vir kliniese toetse gereed wees. Indien die kliniese toetse bevind dat die gemodifiseerde entstof veilig en doeltreffend is, sal die biofarmaseutiese maatskappy Biovac die eerste wees om dit op ’n kommersiële skaal te vervaardig. Afrigen beoog ook om ander lande daarna op te lei en lisensies vir vervaardiging aan arm lande uit te reik. Afrika is tans die kontinent met die minste ingeëntes ter wêreld, met skaars 5% van kwalifiserende inwoners ten volle teen Covid-19 ingeënt. “Die bitter les wat ons tydens hierdie pandemie geleer het, is dat Afrika byna 100% afhanklik is van entstowwe wat buite die vasteland vervaardig word,” het Richard Mihigo, die inentingskoördineerder van die WGO in Afrika, aan AFP gesê. Petro Terreblanche, besturende direkteur van Afrigen Biologics and Vaccines, sê op haar beurt die idee is om ’n doeltreffende en veilige entstof te vervaardig wat meer geskik sal wees vir verspreiding teen ’n temperatuur wat vir Afrika haalbaar is. “Ons wil ’n tweede generasie entstof hê,” het Martin Friede van die WGO se inisiatief vir entstofnavorsing gesê. Friede het egter daarop gewys dat die nuwe entstof nie ŉ blote nabootsing van Moderna se entstof sal wees nie.